Toshkent metropoliteni fuqaroni “qo'rqitib yuborgan” o'rindiq bo'yicha munosabat bildirdi

Toshkent metropoliteni fuqaroni “qo'rqitib yuborgan” “Olmazor” bekatidagi o'rindiq bo'yicha munosabat bildirdi.
Ma'lum qilinishicha, fuqarolardan biri ijtimoiy tarmoqlarda bekatdagi o'rindiqning suratini joylagan va “Men biroz qo'rqib ketdim. ‘Olmazor’ bekati”, deya suratga izoh bergan.
Toshkent metropolitenining bildirishicha, “Olmazor” bekatidagi o'rindiqlar 2020 yilning dekabr oyida o'rnatilgan bo'lib, dizayni oddiy uslubda yaratilgan. “Qayd etish lozimki, ushbu o'rindiqlar hech qanday ramziy ma'noga ega emas”, deyiladi xabarda.
Metropoliten, shuningdek, fuqarolardan noo'rin xulosalarga kelmasliklarini so'ragan va kutish o'rindiqlari maxsus tarzda ikki tomonlama ochiq qilib joylashtirilganini ta'kidlagan.
Avvalroq Toshkent metropolitenida Olmazor bekatida erkak ehtiyotsizligi sabab poezd tagiga tushib ketdi. Metropoliten matbuot kotibi holat yuzasidan “Bugun.uz”ga ma'lumot bergandi. Shuningdek, Toshkent metrosida yigit qiz do'sti bilan tortishib qolgani sabab o'zini poezd tagiga tashlagani haqida xabar berilgandi.